钦定古今图书集成/历象汇编/乾象典/第008卷
## 钦定古今图书集成/历象汇编/乾象典/第008卷

| 钦定古今图书集成 历象汇编 第八卷 |

| |

钦定古今图书集成历象汇编乾象典

第八卷目录

天地总部外编

乾象典第八卷

《起世经》佛告诸比丘言：“诸比丘！如一日月所行之处
照四天下，尔所四天下世界有千日月。诸比丘！此则
名为一千世界。诸比丘！千世界中，千月、千日、千须弥
山王”、四千小洲、四千大洲、四千小海、四千大海、四千
龙种性、四千大龙种性、四千金翅鸟种性、四千大金
翅鸟种性、四千恶道处种性、四千大恶道处种性、四
千小王、四千大王、七千种种大树、八千种种大山、十
千种种大泥犁、千阎摩罗王、千阎浮洲、千瞿陀尼、千
弗婆毗提诃、千郁多啰究留、千四天王天、千三十三
天、千夜摩天、千兜率陀天、千化乐天、千他化自在天、
千诸摩罗天、千梵世天。诸“比丘！彼梵世中有一梵王，
威力最强，无能降者，统摄千梵自在王领，云我能作、
能化、能幻，云我如父。与诸事中，自作如是㤭大语言，
即生我慢，如来不然。所以者何？一切世间，各随业力，
现成此世。诸比丘！如此小千世界，犹如周罗，名千世
界。诸比丘！尔所周罗一千世界，是名第二中千世界。”
诸比丘！如一第二中千世界，尔所中千一千世界，是
名三千大千世界。诸“比丘！此三千大千世界，一时转
合，一时转合已，而还复散，一时转散已，而复还合，一
时转合已，而安住。如是世界，周匝转烧，名为败坏；周
匝转合，名为成就；周匝转住，名为安立，是为无畏一
佛刹土，众生所居。诸比丘！此大地厚四十八万由旬，
边广无量。诸比丘！此之大地，住于水上，水住风上，风
依虚空。诸比丘！此大地下所有水聚，彼水聚厚六十
万由旬，边广无量；彼水聚下所有风聚，彼风聚厚三
十六万由旬，边广无量。诸比丘！其大海水最甚深处，
深八万四千由旬，边广无量。诸比丘！其须弥山王，入
海水中八万四千由旬，出海水上亦八万四千由旬。
诸比丘！须弥山王其底平正，下根连住大金轮上。诸
比丘！其须弥山王，于大海中，下狭上广，渐渐宽大，端
直不曲，牢固大身，微妙最极，殊胜可观，四宝合成，所
谓金、银琉璃、玻璃，生种种树，其树郁茂，出种种香，其
香远熏，遍满诸山，多众圣贤，最大威德胜妙天神之
所住止。诸比丘！须弥山王上分之中，四方有峰，其峰
傍挺角出，各高七百由旬，微妙可喜，七宝所成，所谓
金、银、琉璃、玻璃、赤真珠、砗磲、玛瑙等之所庄严，曲临
海上。诸比丘！其须弥山下有三级诸神住处，其最下
级，纵广六十由旬，七重墙壁、七重栏楯、七重铃网。复
有七重多罗行树，周匝围绕，可喜端正。其树皆以金、
银、琉璃、玻璃、赤真珠、砗磲、玛瑙等七宝所成。其诸墙
壁各有四门，彼一一门有诸垒堞，具足庄严，重阁辇
轩、却敌楼橹、台殿、房廊、树林苑等并诸池沼，池出妙
华，众杂香气。有种种树、种种茎叶、种种花果，悉皆具
足，亦出种种微妙诸香。复有诸鸟各出妙音，鸣声间
杂和雅清彻。其中分级纵广四十由旬，所有庄严七
重墙壁，栏楯铃网、多罗行树，可喜齐平，周匝端”正，亦
为七宝金、银、琉璃、玻璃、赤真珠、砗磲、玛瑙等之所校
饰，门观、楼阁、台殿、园池果树，及以众鸟，皆悉具足。其
上分级，纵广二十由旬，七重墙壁，乃至诸鸟，各出妙
音。诸比丘！其下级中，有夜叉住，名曰：“手：其中级中，
有诸夜叉，名曰持鬘；其上级中，有诸夜叉，名曰常醉。
诸比丘！须弥山半四万二千由旬中，有四大天王宫
殿。诸比丘！须弥山上，有三十三诸天宫殿，帝释所住；
三十三天，向上一倍，有夜摩诸天宫殿住；其夜摩天
向上一倍，有兜率陀诸天宫殿；其兜率天向上一倍，
有化乐诸天宫殿住；其化乐天向上一”倍，有他化自
在诸天宫殿住；其他化自在天向上一倍，有梵身诸
天宫殿住；其他化上。梵身天下于其中间，有魔波旬
诸宫殿住。《倍梵身》上有光音天；倍光音上有遍净天；
倍遍净上有广果天；倍广果上有不麤天；广果天上
不麤天下，其间别有诸天宫住，名为无想众生所居。
《倍不麤》上有不恼天；倍“不恼上有善见天；倍善见上
有善现天；倍善现上，则是阿迦尼吒诸天宫殿。诸比
丘！阿迦尼吒上更有诸天，名无边虚空处天、无边识
处天、无所有处天、非想非非想处天，此等尽名诸天
住处。诸比丘！如是之处，如是界分，众生所住，如是众
生，若来若去、若生若灭，边际所极。是世界中，诸众生
辈，有生老死，堕在如是生道中住，至此不过。是故说
言，娑婆世界无畏刹土，自馀一切诸世界中，亦复如
是。诸比丘！须弥山王北面有洲，名郁多啰究留，其地纵广十千由旬，四方正等，而彼人面还似地形。诸比
丘！须弥山王东面有洲，名弗婆毗提诃，其地纵广九
千由旬，圆如满月，彼间人面还似地形。诸比丘！须弥
山王西面有洲，名瞿陀尼，其地纵广八千由旬，形如
半月，彼诸人面，还似地形。诸比丘！须弥山王南面有
洲，名阎浮提，其地纵广七千由旬，北广南狭，状如车
厢，其中人面，还似地形。诸比丘！须弥山王北面，以天
金所成，照彼郁多啰究留洲；东面，以天银所成，照彼
弗婆毗提诃洲；西面以天玻璃所成，照彼瞿陀尼洲；
南面，以天青琉璃所成，照此阎浮提洲。”

“诸比丘！于此东方，有诸世界，转住、转坏，无有间时。或
有转成、转住、转坏。诸比丘！南西北方，转成、转住、转坏，
亦复如是。诸比丘！譬如五段轮，除其轴，却转无暂住，
无暂间时。略说如是。如是又如夏雨，其滴麤大，相续
下注，无有休间。如是东方，南西北方，成住、坏转，无有
停住时，亦复如是。诸比丘！于其中间，复有三灾。何等
为三？一者火灾，二者水灾，三者风灾。其火灾时，光音
诸天首免其灾，水灾之时，遍净诸天首免其灾，风灾
之时，广果诸天首免其灾。云何火灾？诸比丘！火灾之
时，诸众生辈，有于善行，所说如法，正见成就无有颠
倒，具足而行十善业道，得无觉观，二禅不用功修自
然而得。尔时，彼等诸众生荤，以神通力住于虚空、住
诸仙道、住诸天道、住梵行道”，如是住已，受第二禅无
觉观乐。如是证知成就具足，身坏即生光音天处。“地
狱众生、畜生众生、阎摩罗世、阿修罗世、四天王世、三
十三天、夜摩、兜率、化自乐天、他化自在及摩身天乃
至梵世诸众生辈”，于人间生悉皆成就无觉无观，快
乐证知，身坏即生光音天处，一切六道悉皆断绝，此
则名为“世间转尽。诸比丘！云何世间住已转坏？诸比
丘！若有于彼三摩耶时，及无量时、长远道时，天下亢
旱，无复雨泽，所有草木，一切干枯，悉无复有。譬如苇
荻青刈之时，不得雨水，干枯朽坏，皆无复有。如是如
是，诸比丘！天久不雨，一切草木，悉皆干枯，亦复如是。
诸比丘！一切诸行亦尔，无常、不久住、不坚牢，不自在，
破坏法，可猒离，可求解脱。复次，诸比丘！于彼时有迦
梨迦大风，吹散八万四千由旬大海水已，于下即出
日之宫殿，掷置海上须弥留山王半腹，四万二千由
旬，安日道中。诸比丘！此名世间第二日出，所有诸小
陂池江河，一切干竭，悉无复有。诸比丘！一”切诸行悉
皆无常，略说如前，可求免脱。复次，诸比丘！略说如前。
“大风吹海，出日宫殿置日道中，是名世间第三日出。
所有一切大陂大池大河及恒河等，一切大河，悉皆
干竭无复遗馀，诸行亦尔。如是世间第四日出，所有
大水大池，所谓善现大池、阿那婆达多大池、曼陀祇
尼大池、蛇满大池等，悉皆干竭，无复有馀，诸行亦尔。
如是世间第五日出，其大海水渐渐干竭，初如脚踝，
已下减少，乃至犹如膝已下减，乃至半身，或复一身，
二、三、四、五、六、七，人身已下干竭。诸比丘！其五日出，大
海水减半多罗树，乃至一多罗树，或二、三、四、五、六、七
多罗树减，乃至半俱卢奢，或一、二、三、四、五、六、七俱卢
奢减，乃至”半由旬减，或一、二、三、四、五、六、七由旬而减，
乃至百由旬减，或二、三、四、五、六、七百由旬减。诸比丘！
其五日出，大海之水千由旬减，乃至二、三、四、五、六、七
千由旬减。诸比丘！其世间中，五日出时，彼大海水略
说乃至七千由旬，馀残住时，或至六、五、四、三、二、一千
由旬在，如是乃至七百由旬，其水残在，或至六、“五、四、
三、二、一百由旬在，或七由旬，其水残在，或复六、五、四、
三、二、一由旬水在，或复减至七俱卢奢，其水残在，乃
至六、五、四、三、二、一俱卢奢水馀残住在。诸比丘！其世
间中五日出时，彼大海水深七多罗馀残而在，或复
六、五、四、三、二、一，多罗树水馀残而在，或如七人，其水
残在，或复六、五、四、三、二、一，或复半人，或膝已下，或至
踝骨，其水残在。又五日时，于大海中，少分有水，馀残
而住。如秋雨时，于牛迹中，少分有水。如是如是，五日
之时，彼大海中，亦复如是。又诸比丘！五日之时，彼大
海中，于一切处，乃至涂脂水，无复遗馀。诸比丘！一切
诸行，亦复如是”，无常不久，须臾暂时略说，乃至可厌
可离，应求免脱。“复次，诸比丘！略说如前，乃至六日出
现世时，其四大洲，并及八万四千小洲，诸大山等，须
弥留山等，悉皆起烟，起已复起。犹如瓦师欲烧器时，
器上火焰，一时俱起，其火大盛，充塞遍满。如是如是，
其四大洲，及诸山等，烟起猛壮，亦复如是，略说乃至，
诸行无常，应求免脱。”复次，诸比丘！略说如前，七日出
“时，其四大洲并及八万四千小洲，诸馀大山及须弥
留山王等皆悉洞然，地下水际并尽干竭。其地聚既
尽，风聚亦尽。如是火大焰炽之时，其须弥留山王上
分七百由旬山峰崩落。其火焰炽，风吹上烧梵天宫
殿乃至光音，其中所有后生光音宫殿下者，诸天子
辈不知世间劫转坏成及转成住，皆”生恐怖惊惧战
悚，各相谓言：“莫复火焰来烧光音诸宫殿也。”是时彼
处光音天中诸天子辈，善知世间劫坏成住，慰喻其下诸天子言：“汝等仁辈！莫惊莫畏。所以者何？仁辈！昔
有光焰亦至于彼。”时，诸天子闻此语已，即便忆念往
昔时光，忆念彼光不离于心，故有此名，名曰光天。彼
等如是极大炽盛，猛“焰洪赫，无有馀残灰墨燋烬可
得知别。诸比丘！诸行如是，略说乃至，可求免脱。诸比
丘！云何世间坏已复成？诸比丘！彼三摩耶，无量久远，
不可计时，起大重云，乃至遍覆梵天世界。如是覆已，
注大洪雨，其雨滴麤如车轴，或有如杵，经历多年百
千万年，而彼水聚，渐渐增长，乃至梵天世界为畔，其
水遍”满。然彼水聚有四风轮之所住持。何等为四？所
谓：一者、住，二者、安住，三者、不堕，四者、牢主。时彼水聚
雨断已后，还自退下无量百千万逾阇那。当于尔时，
四方一时有大风起，其风名为“阿那毗罗”，吹彼水聚，
波涛沸涌搅乱不住，于中自然出生泡沫。然其泡沫
为彼阿那毗罗大风之所吹掷，从上安置“作诸宫殿，
微妙可爱，七宝间成，所谓金银、琉璃、玻璃、赤真珠、砗
磲、玛瑙等宝。诸比丘！此因缘故，梵身诸天，有斯宫殿，
诸墙壁等，世间出生。”诸比丘！如是作已，时彼水聚，即
便退下无量百千万逾阇那，略说如前。四方风起，名
曰阿那毗罗大风，吹掷沸沫，即成宫殿，名魔身天。垣
墙住处，如梵身天，无有异“也，唯有宝色，精妙差降，上
下少殊。如是，造作他化自在诸天宫殿、化乐诸天宫
殿墙壁。其次造作删兜率陀诸天宫殿，其次夜摩诸
天宫殿，如是出生具足，悉如梵身诸天次第而说。诸
比丘！时彼水聚复渐退下，无量百千万逾阇那，缩而
减少。如是停住彼水聚中，周匝四方，自然起沫，浮水
而住，厚六十八百千由旬，广阔无量。譬若泉池及以
泺中，普遍四方，有于漂沫覆水之上，弥罗而住。如是
如是，诸比丘！彼水聚中，普四方面，泡沫上住，厚六十
八百千由旬，广阔无量，亦复如是。诸比丘！时彼阿那
毗罗大风吹彼水沫，即便造作彼须弥留大山王身”，
次作城郭，杂色可爱，四宝所成，所谓金、银、琉璃、玻璃
等诸妙宝。诸比丘！此因缘故，世间便有彼须弥留山
王出生。如是，诸比丘！又于彼时，毗罗大风，吹彼水沫，
于须弥留山王上分四方，化作一切山峰，其峰各高
七百由旬，杂色微妙，七宝合成，乃至砗磲玛瑙等宝。
以是因缘，世间出生诸山峰岫。彼风如是次第，又吹
其水上沫，为三十三诸天众等，造作宫殿。其次复于
须弥留山东南西北半腹中间，四万二千逾阇那处，
为彼四大天王造作诸宫殿住，城壁垣墙，杂色七宝，
可爱端严。如是讫已，尔时彼风又吹水沫，于须弥留
山王半腹，四万二千逾阇那中，为月天子造作大城
宫殿处所，杂色七宝，成就庄严。如是作已，风复聚沫，
为日天子造作“七日，诸天宫殿，城郭楼橹，七宝杂色，
种种庄严，以是因缘，世间有斯七日宫殿，安置住持。
又诸比丘！彼风次吹，其水聚沫，于须弥留大山王所，
造作三处，域郭庄严，杂色七宝，乃至砗磲玛瑙等宝。
如是城聚，世间出生。诸比丘！时彼阿那毗罗大风，次
吹水沫，于海水上，高万由旬，为于虚空诸夜叉辈，造
作玻璃宫殿城郭。诸比丘！此因缘故，世间便有虚空
夜叉，宫殿城壁如是出生。诸比丘！时彼阿那毗罗大
风，次吹水沫，于须弥留大山王边，东西南北，各各去
山一千由旬，在大海下，造作四面阿修罗城，杂色七
宝，微妙可爱，乃至世间有此四面阿修罗城，如是出
生。复次，阿那毗罗大风，吹彼水沫，于须弥留大山王
外，掷置彼处，造作一山，名曰佉提罗迦。其山高广各
有四万二千由旬，杂色七宝，庄严成就，微妙可观。诸
比丘！此因缘故，世间便有佉提罗迦山，如是出生。复
次阿那毗罗大风，吹彼水沫，于佉提罗迦山外，掷置
彼处，造作一山，名曰伊沙陀罗。其山高广各有二万
一千由旬，杂色可爱”，七宝所成，乃至砗磲、玛瑙等宝。
诸比丘！此因缘故，世间便有伊沙陀罗山，如是出生。
复次，阿那毗罗大风，吹彼水沫，掷置伊沙陀罗山外，
于彼造作一山而住，名曰由乾陀罗。其山高广一万
二千由旬，杂色可爱，乃至为彼砗磲玛瑙七宝所成。
诸比丘！此因缘故，世间便有由乾陀罗山王出生。如
是次“第作善现山，高广正等六千由旬；次复造作马
片头山，高广正等三千由旬；次复造作尼民陀罗山，
高广一千二百由旬；次复造作毗那耶迦山，高广正
等六百由旬；次复造作彼轮圆山，高广正等三百由
旬，杂色可爱，所谓金银琉璃玻璃及赤真珠、砗磲玛
瑙等诸七宝之所成就，广说如上佉提罗”迦造作无
异。“诸比丘！此因缘故，世间有斯轮圆山出。复次，阿那
毗罗大风，吹彼水沫，散掷置于轮圆山外，各四面住，
作四大洲，及八万小洲，并诸馀大山，如是展转，造作
成就。诸比丘！此因缘故，世间便有斯四大洲，并及八
万小洲，诸大山等，次第出现。复次，阿那毗罗大风，吹
彼水沫，掷四大洲及八万”小洲，须弥留山王并馀诸
大山之外，安置住立，名曰“大轮圆山”，高广正等六百
八十万由旬，牢固真实，金刚所成，难可破坏。诸比丘！
是因缘故，大轮圆山世间出现。复次，阿那毗罗大风吹掘大地渐渐深入，即于其处，置大水聚，湛然而住。
诸比丘！“此因缘故，世间之中，便有大海如是出生。复
何因缘，其大海水，如是咸苦，不中饮食？诸比丘！此有
三缘。何等为三？一者从火灾后，无量时节长远道中，
起大重云，住持弥覆，乃至梵天，然后下雨。其雨滴大，
广说如前。彼大雨汁，洗梵身天诸宫殿已，次洗魔身
诸天宫殿、他化自在诸天宫殿、化乐宫殿、删兜率陀
诸天宫殿、夜摩宫殿，洗已复洗，如是大洗。彼等洗时，
所有咸卤辛苦等味，悉皆流下。次洗须弥留大山王
身，及四大洲八万小洲，自馀大山井轮圆等，如是浇
渍流注洗荡，其中所有咸、苦辛味，一时并下堕大海
中。诸比丘！此一因缘，其大海水，咸不中饮。复次其大
海水，为诸大神大身众生之所居住。何等大身？所谓
鱼鳖虾蟆獭虬宫毗罗低摩耶”低寐弥罗、低寐兜罗、
兜罗祁罗等，其中或有身百由旬，或有二百、三、四、五、
六、七百由旬，如是大身在其中住。彼等所有屎尿流
出，皆在海中。以是因缘，其海咸苦，而不中饮。诸比丘！
此名第二咸苦因缘。复次其大海水，又被往昔诸仙
所咒，仙咒愿言：“愿汝成盐，味不中饮。”诸比丘！此是第
三咸苦因缘。其“大海水，咸不中饮。复次，于中有何因
缘，大热燋竭世间出生？诸比丘！若此世间劫初转时，
于彼三摩耶，其阿那毗罗大风聚，彼六日宫殿城郭，
掷置于彼大海水下，其安置处，即于彼住，其大水聚，
皆悉消尽，不曾盈汎。诸比丘！是因缘故，世间有是大
热燋竭示现出生”，此名世间转坏已成。复次，云何名
“世间转坏已成住？诸比丘！譬如现今世间成已，如是
住立，有其火灾。于中云何复有水灾？诸比丘！其《水灾
劫三摩耶》”时，彼诸人辈，有如法行，说如法语，正见成
就，无有颠倒，持十善行。彼诸人辈，当得无喜第三禅
处，不劳功力，无有疲倦，自然而得。时，彼众生得住虚
空诸仙诸天梵行道中，得住中已，欢喜快乐，即自称
言：“快乐仁辈！此第三禅如是快乐。”尔时，彼处诸众生
辈，即共问彼得禅众生，彼便答言：“善哉仁辈！此是无
喜第三禅道，应如是知。彼等众生，知已成就如是无
喜第三禅道，禅成已证，证已思惟，思惟已住，身坏命
终生遍净天。”如是下从地狱众生，阎罗世中、阿修罗
中、四天王中，乃至梵“世光音天下，诸众生辈，一切处
一切有，皆断尽。诸比丘！是名世转。复次于中云何世
间转已而坏？诸比丘！有三摩耶，无量久远长道时节，
大云遍覆，乃至光音诸天已来，雨沸灰水无量多年，
略说乃至百千亿年。诸比丘！彼沸灰水雨下之时，消
光音天所有宫殿，悉皆灭尽，无有形相微尘影像可
得识知。譬如以酥及生酥等，掷置火中，消灭然尽，无
有形相可得验知。如是，如是，彼沸灰水雨下之时，消
光音天诸宫殿等，亦复如是，无相可知。诸比丘！诸行
无常，破坏离散，流转磨灭，不久须臾亦复如是，可厌
可患，应求免脱。诸比丘！如是梵身、诸天、魔身、化乐、他
化自在、兜率、夜摩诸宫殿等，为沸灰雨浇洗消灭，略
说如前。似酥入火，融消失本，无有形相，亦复如是，乃
至一切诸行无常，应求免离。诸比丘！彼沸灰水，雨下
之时，雨四大洲八万小洲，自馀诸山须弥留山，消磨
灭尽，无有形相可得记识，广说如前，应可患厌。”如是
变化，唯除见者乃能信之，此名世转住已转坏。复次
云何转坏已成？诸比丘！于“时起云，注大水雨，经历多
年，起风吹沫，上作天宫，广说乃至，如火灾事，是为水
灾。复次，云何有于风灾？诸比丘！其风灾时，诸众生辈，
如法修行，成就正念，生第四禅广果天处。其地狱中，
众生舍身，还来人间，修清净行，成就四禅，亦复如是。”
畜生道中，阎罗世中，阿修罗中，四天王天、三十三天、
夜摩、兜率、化乐、他化，及魔身天、梵世、光音、遍净、少光
等，成就四禅，广说如上。诸比丘！是名“世间转成。云何
转坏？诸比丘！于彼无量久远道中，有大风起，彼之大
风，名僧迦多。诸比丘！彼和合风，吹于遍净诸天宫殿，
令其相著，揩磨坏灭，无有形相，馀残可知。譬如壮人
取二铜器，于两手中，相揩破坏，磨灭消尽，无有形相
可得识知，彼和合风，吹遍净天宫殿磨灭，亦复如是。
诸比丘！一切诸行，无常破坏，不久须臾，乃至可厌，应
求免离。如是次吹光音诸天宫殿，吹梵身天宫殿、魔
身诸天、他化、自在、化乐、夜摩诸天宫殿，相打相揩，相
摩相灭，无形无相、无影无尘，可知其相。诸比丘！一切
诸行，亦复如是，败坏不牢，无有真实，应当厌离，早求
免脱。诸比丘！彼僧伽多大风，吹四大洲、八万小洲，并
馀大山，须弥留山王举高一拘卢奢，分散破坏，或二、
或三、四、五、六、七，拘卢奢已，分裂散坏；或次举高一逾
阇那，二、三、四、五、六、七”；或吹举高百逾阇那，二、三、四、五、
六、七百逾阇那，分散破坏；或吹举高千逾阇那，二、三、
四、五、六、七千逾“阇那，或复举高百千由旬，分散破坏。”
彼风如是吹破散坏，无形无相，无如微尘，馀残可知。
譬如有力壮健丈夫，手撮一把麦䴰，令碎掷向虚空，
分散飘飏，无形无影。如是如是彼风吹破，诸洲诸山，
亦复如是，唯除见者乃能信之，此名世间转住已坏复次世间云何坏已转成？诸比丘！彼三摩耶，无量年
“岁长远道中，起大黑云普覆世间，乃至遍净诸天居
处。如是覆已，即降大雨，其雨滴麤犹如车轴，或有如
杵相续注下，如是多年百千万岁。而彼水聚深广远
大，乃至遍净，满其中水，四种风轮持如前说，乃至吹
沫造遍净宫，七宝杂色显现出生，一一悉如火灾水
灾次第而说。诸比丘！是名世间坏已”转成。云何世间
转成已住？诸比丘！譬如今者天、人，世间转成已住，诸
比丘！如是次第有于风吹，此等名为世间三灾。
复次，诸比丘！彼三摩耶世间转已，如是成时，其众生
辈，多得生于光音天上，彼等于彼天上生时，身心悦。
欢喜为食，自然光明，又有神通，乘空而行，得最胜
色，年寿长远，安乐而住。诸比丘！彼三摩耶世间转坏，
其转坏时，虚空无物。于梵宫中，有一众生，福业命尽，
从光音天下来，生彼梵宫殿中，不从胎生，忽然化有，
是梵天，名娑婆婆帝。为如是故，有此名生。诸比丘！彼
时复有自馀众生，福业寿尽，从光音天舍身命已，于
此处生，身形端正，亦以欢喜持为饮食，自然光明，有
神通力，腾空而行，身色最胜，即于此间长远久住。彼
等于此，如是住时，无有男女，无有良贱，唯有众生，众
生名也，如是得名。复次，诸比丘！当于如是《三摩耶》时，
此大地上出生地肥，凝然而住。譬如有人熟煎乳讫，
其上便有薄膜而住，或复水上有薄膜住。如是如是。
诸比丘！或复于三摩耶时，此大地上，生于地肥，凝然
而住，譬如钻酪成就生酥，有于如是形色相貌，其味
有如无蜡之蜜。尔时彼处诸众生辈，其中有生贪性
众生，作如是念：“我于今者，亦可以指取味而尝，乃至
我知此是何物。”时彼众生作是念已，即以其指齐一
节间，取彼地味，向口而“尝，吮已意喜，如是一过再过
三过，即生贪著，次以手抄，渐渐手掬，后遂抟掬而恣
食之。时，彼众生，如是以手抟掬食时，于彼复有自馀
人辈，见彼众生如是啖已，即便相学竞取而食。诸比
丘！等，彼众生，以手如是抟掬地味食啖之时，彼等身
形，自然涩恶，皮肤麤厚，躯体浊暗，色貌改变，无复光
明，亦更不能飞腾虚空，以地肥故，神通灭没。诸比丘！
如前所说，后亦如是。彼三摩耶，世间之中，便成黑暗。
诸比丘！为如是故，世间始有大暗出生。复次，云何于
彼时节，世间自然出生日月，彼三摩耶，现星宿形，便
有昼夜一月半月，年岁时节名字而生。诸比丘！尔时
日天《大胜宫殿》，从于东出，绕须弥留山王半”腹于西
而没，西向没已，还从东出。尔时众生见彼日天大宫
殿已，各相告言：“诸仁者辈！”还是日天光明宫殿。再从
东方出已，右绕须弥留山半腹西没。再三见已，各相
谓言：“诸仁者辈！此是彼天光明流行，是天光明流行
世也。”是故称言修梨耶。修梨耶故有如是名字出生。
《列子汤问》篇：“殷汤问于夏革”曰：“古初有物乎？”夏革曰：
“古初无物，今恶得物，后之人将谓今之无物可乎？”殷
汤曰：“然则物无先后乎？”夏革曰：“物之终始，初无极已。
始或为终，终或为始，恶知其纪。然自物之外，自事之
先，朕所不知也。”殷汤曰：“然则上下八方，有极尽乎？”革
曰：“不知也。”汤固问革曰：“无则无极，有则有尽，朕何以
知之？然无极之外，复无无极；无尽之中，复无无尽。无
极复无无极，无尽复无无尽。朕以是知其无极无尽
也，而不知其有极有尽也。”汤又问曰：“四海之外奚有？”
革曰：“犹齐州也。”汤曰：“汝奚以实之？”革曰：“朕东行至营，
人民犹是也。问营之东，复犹营也；西行至豳，人民犹
是也；问豳之西，复犹豳也。朕以是知四海四荒四”极
之不异是也。故大小相含，无穷极也。含万物者，亦如
含天地。含万物也，故不穷；含天地也，故无极。朕亦焉
知天地之表不有大天地者乎？亦吾所不知也。然则
天地亦物也，物有不足，故昔者女娲氏炼五色石以
补其阙，断鳌之足以立四极。其后共工氏与颛顼争
为帝，怒而触不周之山，折天柱，绝“地维，故天倾西北，
日月星辰就焉；地不满东南，故百川水潦归焉。”
《史记三皇本纪》：“共工氏与祝融战，不胜而怒，乃头触
不周，山崩天柱折，地维缺。女娲乃炼五色石以补天，
断鳌足以立四极，聚芦灰以止滔水，于是地平天成，
不改旧物。”

徐整《长历》，天地混沌如鸡子，盘古生其中，万八千岁，
天地开辟，阳清为天，阴浊为地，盘古在其中，一日九
变，神于天，圣于地。天日高一丈，地日厚一丈，盘古日
长一丈。如此万八千岁，天数极高，地数极深，盘古极
长后乃有三皇数，起于一，立于三，成于一，盛于七，处
于九。故天去地九万里。

《决疑要注》：汉武凿昆明池极深，悉是灰墨，无复土，举
朝不解，以问东方朔。朔曰：“臣愚不足以知之，可试问
西域。”胡帝以朔不知，难以移问。至后汉明帝时，外国
道人入来洛阳，时有忆方朔言者，乃试以武帝时灰
墨问之。胡人云：“经云：天地大劫将尽则劫烧。此劫烧
之馀。”乃知朔言有旨。

葛洪《枕中书真书》曰：“昔二仪未分，溟涬鸿濛，未有成形，天地日月未具，形如鸡子，混沌元黄，已有盘古真
人，天地之精，自号元始天王，游乎其中，溟涬经四劫，
天形如巨盖，上无所系，下无所依，天地之外，辽属无
端，元元太空，无响无声，元气浩浩，如水之形，下无山
岳，上无列星，积气坚刚，大柔服维天地浮其中，展转”
无方，若无此气，天地不生。天者如龙，旋回云中。复经
四劫，二仪始分，相去三万六千里，崖石出血成水，水
生元虫，元虫生滨牵，《滨牵》生刚须，刚须生龙。元始天
王在天中心之上，名曰“玉京山”，山中宫殿，并金玉饰
之，常仰吸天气，俯饮地泉。复经二劫，忽生太元玉女，
在石涧积血之中，出而能言，人形具足，天姿绝妙，常
游厚地之间，仰吸天炁，号曰“太元圣母。”元始君下游
见之，乃与通气结精，招还上宫。当此之时，二气絪缊，
覆载气息，阴阳调和，无热无寒，天得一以清，地得一
以宁，并不复呼吸宣气，合会相成，自然饱满。大道之
兴，莫过于此。结积坚固，是以不朽。金玉珠者，天地之
精也，服之与天地相毕。元始君经一劫乃一施。太元
母生天皇十三头，治三万六千岁，书为“扶桑大帝。”东
王公号曰元阳。父又生九光元女，号曰太真。西王母
是西汉夫人。天皇受号十三头，后生地皇。地皇十一
头，地皇生人皇九头，各治三万六千岁，圣真出见，受
道天无为建初混成天，任于令所传《三皇天文》，是此
所宣，“故能召请天上大圣，及地下神灵，无所不制。故
天真皇人、三天真王驾九龙之舆是也。次得八帝，大
庭氏、庖羲、神农、祝融、五龙氏等，是其苗裔也。”今治五
岳，是故道隆上代，弊极三王。三王，夏禹、殷汤、周武也。
是以淳风既浇，易变而礼兴，礼为乱首也。周末阳弱
而阴强，国多寡妇，西戎金兵起，而异法兴焉。既而九
州湮没，帝业荒芜，此言验也。后来方有此事。道隆之
代，其人混沌，异法之盛，人民猾伪也。洪曰：“此事元远，
非凡学所知。吾以庸才，幸遭上圣眄目论天地之奥
藏，畅至妙之源本，辄条所诲，铭之于素，以为绝思矣。
夫无心分之人，慎勿以此元始告之也。故置遗迹，示
乎世之贤耳。”

《元真子·碧虚篇》：“无涯者，辩伯也。涯之言曰：‘黄郊之帝
曰祗卑，紫微之帝曰神尊，碧虚之帝曰灵荒。祗卑王
于地，山河草木属焉；神尊王于天，日月星汉属焉；灵
荒王于空，风雷云雨属焉’。”碧虚和平，二帝有方春之
会。俄而祗卑上腾，神尊下降，遇于灵荒之野，灵荒之
帝虚位郊迎，倾国所有，积肉成霞，散酒成雨，电走雷
奔，风歌云舞，累月为中。道主。二帝愧灵荒之厚德，令
碧虚之不安，争让国以延灵荒之帝。神尊曰：“朕有天。”
祗卑曰：“朕有地灵”，荒怪天地之名，问之曰：“朕之仰观，
不异碧虚，朕之俛察，不异碧虚，碧虚之外又奚物？”帝
言：“天地，厥状若何？”祗卑曰：“朕之地，体大质厚，资生元
元，中高外垂，其势坤层，然如坛辏物，尊围八极，海环
九山，骨岩石，毛草木肉土而脉泉，汗露而气烟，江河
川渎乱奔流，人虫鸟兽纷往还，愿帝之下而游焉。”神
尊曰：“朕之天体虚形高资始化，化中员外转其行，干
穹然如帐帱《物尊》，五星交，列宿粲边，层轮日月中文
带，河汉绝雰祲，云霞列仙天宫殿，愿帝之上而居焉。”
灵荒未之信，曰：“天如帐，胡县乎其上？地如坛，厥下乎
何安？”神尊曰：“天之帐，非上县，飘轮下载常左旋，三光
随之以西迁。”祗卑曰：“地之坛，有湫盘，凝浮其上，所以
安。”《灵荒》曰：“飘轮斡灵生，湫盘奚物，盛愿闻之。”祗卑曰：
“飘轮遍乎下，湫盘所以停，帝何疑？”灵荒曰：“噫天地之
形，造化信然，实如所论，固当息焉。朕之空茫唐濛，同
无不通，无内无外，无西无东，旷阆漭荡，苍茫清冥，含
日月之光，震雷霆之声，挂虹蜺之色，飞龙鸾之形。朕
坐而游之，卧而泅之，泛然飘飖，皆可停。豁乎包乎母，
廓乎坚乎寿，非春夏之能生，非岁年之能朽。先天地
不见其初，后天地不见其久。若然者，安能弃朕之长
无，寄君之暂有哉？”于是二帝谢灵荒之言，退还故府，
祗卑降黄郊，神尊升紫微，数月不泰然，天地为之闭。
红霞子问乎碧虚子曰：“造化之端，自然之元，其体若
何？霄愿游夫子之域而观之，岂得闻邪。”于是碧虚子
泬然有间，豁然晴容而晓颜，咏乎太寥之上，为《空洞
之歌》，谓之曰：“无自而然，自然之元，无造而化，造化之
端，廓然悫然其形圆。阖尔之视，绝尔之思，可以观。”红
霞子曰：“若霄者儵遨而忽游，请驾乎言霄，愿乘之以
逍遥，不暇辞夫子而观焉。”于是碧虚子导之曰：“无自
而然，是谓元然；无造而化，是谓真化，之元也，之真也，
无元而元，是谓真元；无真而真，是谓元真。《驰言》曰：‘无
然乎，其然一乎然然后观乎自然；无化乎其化一乎
化然后观乎造化。无元乎其元，一乎元，然后观乎真，
元无真乎其真，一乎真，然后观元真’。”《逸言》曰：“真真乎
元，元元乎真，元乎无，真乎真，真真乎无，元乎元元，然
后登太寥之天。夫无有也者，有无之始也；有无也者，
无有之初也。无有作，有无立，而造化行乎其中矣。夫
造化之兴也，空以遍之，风以行之，水以聚之，识以感
之，气以通之，而万物备乎其中矣。”空遍而体存，风行而用作，水聚而有见，识感而念生，气通而意立。体存
故可以厚本，用作故可以明渐，有见故可以观变，念
生故可以知化，意立故可以详理。是知本可厚者，空
之体也；渐可明者，风之用也；变可观者，水之有也；化
可知者，识之念也；理可详者，气之意也。是故风水竞
变，物其物而不同；识气多端，意其意而不一。斡乎《干》
而能常，浮乎《坤》而能长，运之而无穷，生之而无方，化
之而无边，因之而无疆。原其原者，夫何谓欤？“造而化
之存乎初，太而极之存乎无，自而然之存乎虚，无而
住之存乎妙。”观其所存，而造化之元可见矣。

红霞子明乎造化之域，患乎屡空之色，于是披红阳
之光，餐碧寥之气，以实其容。绝庆吊之礼，寡亲朋之
问，独与太虚游，往来高会，仆风应门，烛月继夜，而寂
谈不辍味。俗享贵者，闻之造焉，睹其空巷荒庐，色不
胜忧，心为之耻，谓之曰：“我躬不阅，遑恤造化。”红霞子
曰：“吾为造化，知己罔有弗详，而造化独不吾知，致有
所乏。吾无惭于造化，造化有愧于吾。吾将往而诟之，
以慰君之忧，澣君之耻。”于是驾红阳之驹，乘碧寥之
舆，拂衣东辕，经诸无之国，遇同空，将假道焉。同空曰：
“君何为者，而届乎斯？”曰：“吾红霞子也。将诟诸造化，愿
假道于君。”同空问之曰：“孰为造化，奚为假道？”红霞子
曰：“为物之宰主。”曰：“造化。藉君之国行，曰：假道同空。”曰：
“若然者，朕之东无化可造，朕之国无道可假，君其改
途。”红霞子于是拂衣南驰，经自然之域，遇化元，将假
道焉。化元曰：“子何为者而届乎斯？”曰：“吾红霞子也。将
诟诸造化，愿假道于君。”化元诘之曰：“夫造化，朕兄弟
之国也。子弗闻乎假朕之道，诟朕之亲，朕之仇也。”师
徒将攻之。红霞子于是拂衣西驱，经无住之邦，遇因
本，将假道焉。因本曰：“子何为者而届乎斯？”曰：“吾红霞
子也，将诟诸造化，愿假道于君。”因本拒之曰：“假道之
资，子弗闻乎？子有飞空之乘，与照虚之璧，吾将为子
启关。”红霞子曰：“使吾有璧乘之资，尚弗诟诸造化，无
假道于君哉！”于是拂衣北趋，经太极之野，遇生首，将
假道焉。生首曰：“子何为者而届乎斯？”曰：“吾红霞子也。
吾将诟诸造化，愿假道于君。”生首诃之曰：“子何知之
晚也！夫造化之敻，可知而不可邻，可闻而不可亲。虽
欲假子之道，其何以至？子将诟之，无乃不可乎？”于是
红霞子闻生首之诃，兀焉丧有，徘徊踌躇，还辔旋舆，
经元原之郊，迷失途于牧道童子。《神与易》浴乎元川
而遨，于是问津焉。二童曰：“夫子奚氏也？跋涉虚无，蒙
犯烟霄，车马有游空之倦，何之而问乎津？”红霞子曰：
“吾红霞子也。吾尝知造化，而造化弗吾知，使吾乏资
身之用，为味俗之耻，吾将诟诸造化。吾适东辕西驱，
南驰北趋，而假道于四方，东至于诸无，南至于自然，
西至于无住，北至于太极，四之皆不遇诸无有同空
之问，无住有因本之拒，太极有生首之诃，自然有化
元之诘。吾念日暮途远，旋吾之舆，归乎寰中，于斯迷
津，幸哉而遇，子敢欲问焉。然子为谁也？伟哉而文于
言哉。”二童曰：“吾谓神之与《易》也，吾与造化牧道于元
郊，吾适为六塞之戏，俱亡其道；吾惧造化之责，踌躇
而迁延，因”浴乎元原。且吾之有道，忧尚敢见造化，奈
何夫子以俗耻而干吾君，赖夫子有诸侯之诘，无然
一忤造化之念。兹元原之上，岂可复观吾二童之泅
游哉？夫子辞寰中而来，未睹造化，茫然迷津而问途。
欲迷旧居，将何面目以见寰中之父兄乎？胡弗解裳，
浴焉同泅，随波泛涛，聊以游遨。俟吾《白图》之成，“将近
夫子而谒诸造化，不亦尔豁乎。”红霞子于是赩然浮
光沈影，溯濑沿波，与二童乘元涛之腾澹，泛六合之
外，儵忽至造化之境，自然奉常然，衣太极，进无极食，
焕然盈造化之域。红霞子与二童披而餐之，光荣洞
六合之内，然后谒乎化真，顾而俛于寰中，惭代俗之
荣耻，皆妄观乎化真，唯惧造化之知其将诟也。于是
听造化，问二童道之所在。二童曰：“无亡无不亡，道不
离乎皇之乡。”造化欣然曰：“无有其有者，无亡其亡，无
不有其不有者，无不亡其不亡。”放乎元原之郊，而无
边童子得牧道之方矣。于是红霞子盈自然衣，充太
极食，乐造化言，荷造化力，揖造化，与二童眷然而退，
将还旧居。是行也，与太虚遇于同空。太虚曰：“自子之
观造化也，索焉离居，萧然荒庐，念子寰中无恙。”红霞
子曰：“吾适也，面造化容，意造化心耳。造化言：吾知至
道之无有也。吾岂见寰中之有无哉？化之元也，原乎
有者观其无，原乎无者观其有，奚以状其然邪？容之
为言也冥，其灵乎也精茫，其唐乎也荒。故曰冥灵。精”
之难明，茫唐荒之难详。殊万形之无穷，异万心之无
方。是以昔之登太寥，观化元者，知其运乎工而未央，
作《太寥之歌》曰：“化元灵哉碧虚清哉红霞，明哉冥哉
茫哉，惟化之工无疆哉。”非夫同万形之殊，殊万形之
同，一万心之异，异万心之一驰不想而届乎冥茫之
端倪者，则何以环游太无，观造化之无矣。

《云笈七签外国放品隐元内文经》云：“天地五方皆有
制御刚柔之色，使不得落。其地深二十亿万里，得润泽，润泽下二十亿万里得金粟泽。金粟泽下二十亿
万里，得金刚铁泽。金刚铁泽下二十亿万里得水泽。
水泽下八十亿万里，得大风泽。大风泽下五百二十
亿万里，乃刚维天地，制使不陷，如今日月星辰为风”
所待也。学者不知地下之境，润色深浅，即《五帝》不过
兆身于外国之境也。

“东方弗于岱九万里之外，极豪林之墟。其国音铭呵
罗提之国。国地形正员，土色如碧脂之鲜，无有山阜，
广狭九十万里。其国人形长二丈，寿四百岁。”国有《六
音之铭》，是高上始气置于外国胡老之品。高上恒吟
歌其音，以化胡老之人，令知外国有不死之教。其国
人皆行礼而诵其音，是得四百岁之寿，无有中夭之
命。上学之士知外国地色，恒吟咏六品之音者，则致
胡老仙官卫兆之身，九年自然得游呵罗提之国，与
胡老交言，变化飞空，游行东极之境也。

南方阎浮利三十万里之外，极洞阳之野。其国音则
铭“伊沙陁之国。”国地平博，无有高下，土色如丹，广狭
八十一万里。其国人形长二丈四尺，寿三百六十岁。
国有《六音之铭》，是高上置于外国越老之品。高上恒
吟歌其音，以化越老之人，令知其国有不死之教。其
国人皆行礼而诵其音，是得三百六十岁之寿，无有
中夭之命。学者知外国地色，恒吟咏六品之音者，则
致越老仙官卫兆之身，九年自然得游伊沙陁之国，
与越老交言，变化朱宫，飞行南阳之境也。

西方俱耶尼，七十万里之外，极浩素之垄。其国音则
铭尼维罗绿那之国。国地形多高垄，与天西关相接。
土色白如玉，广狭六十八万里。其国人形长一丈六
尺，寿六百岁。国有《六音之铭》，是高上置于外国氏老
之品。高上恒吟歌其音，以化氏老之人，令知其国有
不死之教。其国人皆行礼诵咏其音，是得六百岁之
寿，无有中夭之命。学者知外国地色，恒吟咏修行，则
“致氐老仙官卫兆之身，九年自然得游尼维罗绿那
之国，与氐老仙官交言，能飞行元虚，游戏浩素之垄
也。”

北方郁单五十万里之外国，极朔阴之庭。其国音则
铭旬他罗之国。国地长流平演，土色黑润，广狭五十
八万里。其国人形长一丈二尺，寿三百岁。国有《六音
之铭》，是高上置于外国羌老之品。高上恒吟歌其音，
以化羌老之人，令知其国有不死之教。其国人皆行
礼而诵咏其音，是得三百岁之寿，无有中夭之命。学
“者知外国地色，恒吟咏修行，则致羌老仙官卫兆之
身，九年自然得游旬他罗之国，与羌老交言，飞行元
虚，游宴朔阴之庭也。”

上方九天之上，清阳虚空之内，无色无象，无形无影。
《空洞之铭》，元精青沌自然之国，以青气为世界，上极
无穷，四覆诸天，则高上玉皇万圣帝真受生之根元
寿命无量，惟劫为年。其空洞之内，亦有六音之铭，则
元始置于真皇自然之品，高上吟歌其音，以延群仙，
令知元空有无量之真。其国玉皇万圣帝真皆行礼，
悉吟咏其音，是得无量之寿。学者知空洞之色，吟咏
修行，则致三元下降，五帝诣房，授兆灵音，九年则得
乘驾浮云，上造玉清太空之中也。

中国直下极大风泽，去地五百二十亿万里，纲维地
源，制使不落，土色如金之精。中国音则铭“太和宝真
无量之国”，中岳昆仑即据其中央，诸天之别名。上有
元圃七宝珠宫，与天交端，上真飞仙之馆。中国周回
百二十亿万里，其国人形长九尺，皆学导引之术，寿
一千二百岁。国有《六音之铭》，是高上置于中国之品。
高上玉皇帝君悉吟咏其音，以化中国伧老之人，令
知其国有不死之教。其国人皆修上清之道，行礼诵
咏，是得寿一千二百岁，无有横夭之年。学者知中国
地色，吟咏修行，则伧老仙官卫兆之身，九年自然与
伧老交言，元察太空，飞行上清。

诸天，内铭九地三十六音，以元始同存，空灵建号，结
自然之名，表于九元，演流外国三十六音。如是天地
各有三十六分，天则有三十六天王，以应三十六国；
地则有三十六土皇，以应三十六天。天王典真，土皇
主仙。为学不知天之内音，则天王不领兆名。不知地
下之音，土皇则不灭兆迹，闭不得仙。有见其文，受其
“诀音，天王元鉴，七圣刻篇，西龟定录，东华书名，土皇
灭尸，落迹九阴，保举上清，五灵敬护，十界扶迎，周流
六国，平灭群凶，五兵摧伏，天魔束形，九年乘空，飞行
上清。真道高妙，不得妄宣。轻泄宝音，七祖充贵，己身
殒亡，三涂五苦，万劫不原。上真之士，慎科而行。
诸天王恒以八节及月朔之日，游观无崖”，历戏云房，
逍遥玉清，流盼十方于明霞之上，恒咏《诸天内音》《飞
元之章》，上庆天真，内懽神衿，玉响虚朗，琼韵合音，当
此之日，五老浮位，九帝临轩，四司鉴试，五帝卫灵，众
真齐唱，万仙礼音，三光停晖，七元焕明，山海静波，诸
天肃清，八素散华，四皇拂尘，灵风扬香，绿霞吐津，天
元溟涬，玉虚含欣，朗朗高清之馆，渺渺大漠之中。洞虚入微，周览无穷。有得其道，与帝结朋。勤诵其章，位
准仙王。德同诸天，寿齐三光。

凡学上仙之道，志登玉清，奉礼帝尊，而不知三十六
天之音，飞元之章，则三十六天王不领兆名，徒为精
勤，天不降真，四司不敬，五帝不迎，天魔侵真，终不成
仙。欲飞行元虚，游晏五岳，而不知九地三十六土皇
内名，则九阴不落兆尸，九地不灭兆迹，徒劳幽山，望
飞反沈。欲行此道，每至八节月朔日，沐浴清斋，入室
烧香，朝礼诸天，北向叩齿三十六通，微咒曰：“兆臣甲
乙，志慕神仙，八庆之日，朝礼天尊，上愿腾景，乘空落
烟，飞超玉清，洞游诸天，中，愿变形致五神，昇入月门，
仰啜八骞石景水母，玉胞飞根，长披朱日，与光同存，
下愿四极，授我口言，西华侍卫，役使金晨，携提五老，
八景同轩，上庆交合，五愿开陈，得如所愿，体合自然，
真灵下降，赐登上仙。”毕便六拜仰咽六气，次西向六
拜咽六气，次南向六拜咽六气，次东向六拜咽六气，
次西北六拜咽六气，次东南六拜咽六气。合六方三
十六拜，朝三十六天。毕，还北向平坐，咏《三十六天飞
元之章》一遍竟，又六拜六咽，气都止也。此高上朝三
十六天上法，行之九“年，天降云舆，三光诣房，书名玉
清，刻简青宫，四司右列，十界敬迎，乘空飞行，上升玉
宸。其法高妙，不得妄宣。轻泄宝文，七祖充责，身役鬼
官，长闭三徒，万劫不原。”

《高上九元三十六天内音》第一无上元景无色郁单
无量天英勃天王，姓混讳罗
第二无形清微天化升天王，姓冯讳提阿沙。

第三无精波罗褥天元黑天王，姓云讳奎零。

“第四《入色水无量亿罗天》飞宗天王，姓王讳阿卫。”
第五《无极洞清上上禅善无量寿天》云罗天王，姓裨
讳
第六“元微自然上虚禹馀天梵咽天王，姓罗讳彼犁
茶。”

第七元清上无那首约诤天“元那天王，姓梵讳摩首
波。”

第八梵行上清气稽那边净天云携天王，姓骞讳首
苛。

第九无穷洞虚极上须延天回摩天王，姓泽讳
罗。

第十元梵玉虚无精气罗迦净月天云“阿天王，姓周
讳阿迦须。”

第十一气元元达上灵赤天重“慕天王，姓丹讳清净
坱。”

第十二“大梵元无气《离惒行如天》世毕天王，姓周讳
分若。”

第十三无极上灵玉虚元洞寂然天家王天王，姓津，
讳
第十四宝梵无色上真气潘罗元妙天云持天王，姓
随讳梨沐音。

第十五飞梵行真上元答谩福德天部利天王，姓王
讳惟。《离》
第十六云：“梵流精中元近。”《际淳天》世良天王，姓朱，
讳梨蔼。

第十七元上洞极无崖不骄乐天流芬天王，姓凝讳
霍。
第十八“大梵元青元精答惒近际天元深天王，姓阿
讳明秀。”

第十九行“梵紫虚上元首带快见天洞干天王，姓刘
讳且房。”

第二十虚梵上清化灵须陁结爱天飞衣天王，姓彭
讳移那。

第二十一上极无景洞微化应声天玉携天王，姓辉
讳
第二十二大梵九元中元气阿那给道德天葵天王，
姓捷讳尼姤。

第二十三行“梵元清下灵气须达天总几天王，姓周
讳难首。”

第二十四极梵洞微九灵气须带阿那天九曲天王，
姓竺，讳明和。

第二十五无名至极洞微梵宝天，〈原阙两字〉天王姓精，讳
雾云。
第二十六微梵元天，气带扇给道德天。〈原阙两字〉天王姓
洛，讳“须阿摩。”

第二十七虚梵天，气蝉然识慧天，〈原阙两字〉天王姓云，讳
元陁。
第二十八空梵中天绩元伊檀天。〈原阙两字〉《天王》姓朱，讳
仲生。

第二十九太极无崖紫虚洞幽梵迦摩夷天世罗天
王，姓云讳霐
第三十《绿梵自然识慧入天》云“九天王，姓迦，讳释文
罗。”

第三十一元梵大行无景无所念慧天宗提天王，姓伊讳檀阿。

第三十二天，云“梵上行，维先阿檀天正群天王，姓仲
讳云《勋勃》。”

第三十三无色元清洞微波梨答惒天，〈原阙两字〉《天王》姓
“王”，讳“灵。”
第三十四洞微元上梵气阿竭含那天，〈原阙两字〉《天王》姓
桓，讳堕世宗。

第三十五元上绿梵灭然天，〈原阙两字〉天王姓朱，讳“陁云
弥。”

第三十六极色上行梵泥维先若那天，〈原阙两字〉《天王》姓
袁，讳员珠。

三十六天内名，生于空洞元气之先，文华表见，题于
昆仑之山。高上音其玉文，《上相》集其妙篇，禀受太空
自然之章，上标《元图》，中统六国三十六音，下总九地
三十六土皇。灵篇洞畅，玉慧虚鲜，皆天王之游歌，空
元之宝章。六六韵合，四四齐真，九帝分号，三十六天，
万气总隶，普领群仙。上极无崖无色，下极洞源洞渊，
诸为，上真飞仙，不禀玉音，则不得游观无崖之天。“有
得其文，天王书名，刻字紫扎，结录玉晨，三十六年克
得上登无色之天，下洞九地之源。上妙之道不传下
仙，轻泄宝音，七祖充责，身负刀山，三徒五苦，万劫不
原。”

《洞渊九地三十六音内铭》“第一垒色润地，正音土皇，
姓秦，讳孝景椿。”

第一垒，色润地行音，土皇，姓黄，讳昌，上文。

第一“垒，色润地游音，土皇姓青，讳元文基。”

第一垒，色润地，梵音，土皇，姓蜚，讳忠阵星。

第二垒刚色地正音，土皇，姓戊，讳坤文光。

第二垒刚，色地行音，土皇，姓郁，讳黄母生。

第二垒刚色地游音土皇，姓元讳乾德维。

第二垒刚，色地，梵音，土皇，姓长，讳皇萌。

第三垒石脂色泽地，正音土皇，姓张，讳维神保。
第三垒石色脂泽地，行音土皇，姓周，讳伯上仁。
第三垒石脂色泽地，游音土皇，姓朱，讳明车子。
第三垒石脂色泽地，梵音土皇，姓庚，讳文敬士。
第四垒润泽地，正音土皇，姓贾，讳云子高。

第四垒润泽地行音土皇，姓谢，讳伯无元。

第四垒润泽地游音，土皇，姓己，讳文秦阵。

第四垒润泽地梵音，土皇姓行，讳机正方。

第五垒金粟泽地正音土皇，姓华讳延期明。

第五垒金粟泽地行音土皇，姓黄讳龄我容。

第五垒金粟泽地游音，土皇，姓云讳探无渊。

第五垒金粟泽地梵音，土皇，姓蒋，讳通八光。

第六垒金刚铁泽地正音土皇，姓李，讳上少君。
第六垒金刚铁泽地行音土皇，姓范，讳来力安；
第六垒金刚铁泽地游音土皇，姓长，讳李季元。
第六垒金刚铁泽地梵音土皇，姓王，讳驷女容。
第七垒水制泽地正音土皇，姓唐，讳初生映。

第七垒水制泽地行音，土皇，姓吴，讳《正法图》。

第七垒水制泽地游音，土皇，姓汉讳高文彻。

第七垒水制泽地梵音，土皇，姓京，讳仲龙首。

第八垒大风泽地正音，土皇，姓葛讳元昇先。

第八垒大风泽地行音土皇，姓华，讳茂云长。

第八垒大风泽地游音土皇，姓羊，讳真洞元。

第八垒大风泽地梵音土皇，姓周讳尚敬原。

第九垒洞渊无色刚维地气正音，土皇姓极，讳无上
元。

第九垒洞渊无色刚维地气行音，土皇姓昇，讳虚元
浩。

第九垒洞渊无色刚维地气游音，土皇，姓赵，讳上伯
元。

第“九垒洞渊无色刚维地气梵音，土皇姓农，讳勤元
伯。”

右九垒之地，极下洞渊洞源，纲维天地，制使不落。上
则去第一垒五百二十亿万里，下则无穷无境，无边
无际，皆网维之气。如是第九垒土皇，以三月一日、六
月二日、九月三日、十二月四日，一年四过，乘五色云
舆，九色飞龙，执《中元命神之章》，从伧老仙官耀天羽
骑万二千人，上诣波梨答惒天，奏《九地学道得仙人》
名，言于“四天之主。”

凡学上法，当以其日日入时，入室向太岁，黄书白纸
上《四土皇内音》服之，叩齿十二通，仰存四土皇姓讳，
悉著元黄五色之衣，头戴九元通天宝冠，足著五色
师子交交之履，执文身保命之符，乘黄霞飞舆，从五
帝玉女三十六人，飞行上升波梨答惒天，便咒曰：“四
象迥周，九精洞灵，皇老应符，腾虚入清，四通八达，飞
霞紫琼，上登金华，奉对帝灵，记仙元录，青宫刻名，得
道白简，封字七灵，九垒灭尸，东井炼形，三九降真，我
道已明，得乘飞景，上登玉庭。”毕，心拜九拜，咽气十二
通止。行之三十六年，得乘黄霞飞軿，上升波梨答惒
之天。九地九垒，直下九重，合三十六音。三十六土皇上应三十六天，中应三十六国，如是土皇，皆位齐玉
皇之号，但分气各治，上下之别名耳。土皇三十六年
转号上清之宫，袭三十六天之王玉司之官，于九垒
之下，皆举学道得仙之名，上奏九天天王。为学不知
《九垒地音三十六土皇内讳》，九地不灭兆迹，九天丞
相不受兆名，五岳不降云舆，五帝不卫兆身，徒明外
国之音，故不得匡会而昇也。故天地人各禀三三之
气，三合成真，然后得仙也。

凡知九地之音、《三十六土皇内讳》，则九气丈人恒以
四方五色灵官防卫兆身，出入游行，登陟五岳，则仙
官侍送，灭魔威试，降致神真，九年飞空，坐在立亡，三
十六年上升太清。居世得有此文，七元九祖则为九
气命灵，上皇司官，奉卫形骸，抚慰灵魂。蒿里父老，丘
丞相掾，皆为驱除，无复拘闭谪役之患，居则在地，保
安无凶，十二守将，营捍八门，通真致神，欲富则富，欲
官则官，欲仙则仙，欲神则神，此道秘妙，非可言宣。上
相青童，禀受高上。口诀宝篇，妄泄灵文，七祖充役，万
劫不原。

若欲登山住止，及安居宅，审地吉凶，当以戊己之日，
黄书《九地三十六音文》白纸上，置所居中央，以盆覆
之，三宿开看，若有黄色润纸，大吉。若有青色，则下有
死灵之尸。若有白色，则凶。若有赤色者，则惊恐。若有
黑色者，则主财宝。若有紫色者，得神仙。都不异则止，
可三年安，过此必折伤。

《东方呵罗提国》第一品铭正音无夷。第二品铭正音
波泥。第三品铭正音久难。第四品铭正音吉罗。第五
品铭正音无思。第六品铭正音云芝。

东方去中国九十万里外，名为呵罗提之国，一名日
生国。国外有扶桑，在碧海之中，地一面方万里，上有
太帝宫，太真王之别治。其上生林如桑，皆数千丈，大
者三千围，两两同根而生。有实赤如桑椹，仙人所啖
食，体作金光色。其实皆九千岁一生。又有生洲，在扶
桑外，西接蓬莱，地面方二千五百里，去岸二十三万
里，上有仙家数万人。地无寒暑，时节温和，多生神仙
芝草，食之飞空而行。扶桑东又有祖洲，在东海之中，
地方五百里，去岸七万里。上有不死芝草，形状似菰，
苗长三四尺，一名“养神芝。”其叶似菰，生不丛株，食之
飞行上清，已死之人覆之则生。神奇妙药，入其国宜
知其名。存胡老仙官，采之于祖洲，思其色而服之，三
年面有流光，延寿万年。〈原阙二字〉自然有仙人赍此神物，
降送于身也。

《南方伊沙陁国》，第一品铭正音《盈华》。第二品铭正音
王家。第三品铭正音《握魔》。第四品铭正音《耀葩》。第五
品铭正音《武都》。第六品铭正音《飞蒲》。

南方，去中国八万一千里外，名阎浮黎之外，极洞阳
之野。国名伊沙陁之国，一名火庭天竺之国。国外有
长洲，一名青丘，在南海辰巳地，方五千里，去四方之
岸二十万里。则生天树，长三千丈，大者二千围，甚多
灵药，甘液玉英，无所不有。其上有民，人皆寿三百六
十岁。又有灵狐之兽，大者如犬，色如金，叫声响四千
“里，威制虎豹，万禽得衣其毛，寿同天地。”青丘左则有
风山，山恒震声。上有紫府宫，天真神仙玉女所游观。
又有炎州，在南海中央，地方二千里，去岸九万里。上
有风生兽，似豹，青色，大如狸，积火连天烧之，经月不
死。毛亦不然，斫刺不入，以铁锤交锻其头数千下乃
死。张口向风，须臾复活。以石上菖蒲塞其鼻即死。取
其脑和菊花服之，寿同天地。又有火林山，出中有火
光兽，大如鼠，毛长三四寸，或赤或白。于是夜半望山
上林木及此兽，光照如然火。取其兽毛作布，名之火
浣布，小污，以火烧之即鲜。白，则伊沙陁国人所衣。得
此毛，仙人降形，学者存其国之音，思越老仙官三十
六年，神人当以此兽及本国神奇之物，献送于兆也。
西方《尼维罗绿那》国，第一品铭音曰华莲，第二品铭
音曰《高轩》，第三品铭音曰明身，第四品铭音曰《土缠》，
第五品铭音曰《星震》，第六品铭音曰朱天。

西方去中国六万里外，名俱耶尼之外，极皓素之垄。
寒穴之野，则尼维罗绿那之国，一名云胡月支国，国
人寿六百岁。国外则有流洲，在西海之南，地方三千
里，去东岸十九万里，其上有仙家数万。上有山，生昆
吾之石，治石成铁，作剑，光明照洞如水精，割玉如土。
凤麟洲在海中央，地方一千五百里，四面有弱水，鸿
毛所不浮。上有仙家数千，凤麟为群。上有吉光之兽，
如狸，能作胡语，声如梵音，与其国人通言。“兽毛生光
奕奕，悉仙人所衣，得衣其毛，寿同天地。学者存其国
音，氐老仙官，三十六年当献送昆吾之剑、吉光之兽
于兆也。”

《北方旬他罗国》第一品铭音曰《元家》；第二品铭音曰
《文多》；第三品铭音曰《山芦》；第四品铭音曰《武都》；第五
品铭音曰《盈家》；第六品铭音曰《元摩》。

北方去中国五万里外，名郁单极朔阴钩陈之庭，国
名旬他罗之国，一名天镜之国。国人寿三百岁。国外则有元洲，方七千二百里，四面是海，去岸三十六万
里，上有太元都，仙伯真公所治。有𬸚𬸦之鸟如浮气。
〈西〉《丘山》，名为“风山”，与天西北门连界，金堂玉室宫府。
〈西〉金玉紫芝，是三天所治。其外则有元洲，地方三千
里，去南岸十万里。上生五芝元涧，涧水如蜜，饮之与
天地同年。中有三万仙家，悉饮此水，得仙不死。学者
存其国音羌老仙官，三十六年降献元涧五芝水也。
上方元精青沌自然国，第一品铭正音重权，第二品
铭正音《玉金》，第三品铭《正音三林》，第四品铭正音正
精，“第五品铭《正音吸铃》，第六品铭《正音录婴》。”

上方九天之上，清阳恢空之内，无色无象无形无影
《空洞之铭》，元精青沌自然之国，一名洞澳清衍之国，
以青气为世界，上极无穷，四覆诸天，惟有玉虚紫馆，
结空洞之烟，而虚元清沌之内也。为学存高上之音，
则天人授子飞仙之方。

《中央太和宝真无量国》“第一品铭，正音山芦。第二品
铭，正音世家。第三品铭，正音嵯峨。第四品铭，正音盈
华。第五品铭，正音翟葩。第六品铭，正音罗那。”

“中国，四周百二十亿万里，下极大风泽，五百二十亿
万里。昆仑处其中央，弱水周匝绕山，山高平地三万
六千里。上三角，面方，长万里，形似偃盆，中央小狭，上
广。其一角正北，千辰星之精，名曰阒风台；一角正西，
名曰元圃台。其一角正东，名曰昆仑宫。一处有积金
为天墉城，面方千里，城上安金台五所，玉楼十二。其
北户山、承渊山，并其支辅。又有墉城，金台玉楼，相似
如一，流精之阙，光碧之堂，琼华之室，紫翠丹房，景云
烛日，朱霞九光，西王母之所治。上通璇玑元气，流布，
五常王衡普引九天之澳，灌万仙之宗根，天地之纽，
万度之柄矣。上生金银之树，琼柯丹宝之林，垂苏瑚
以为枝，结玉精以为实。”其树悉刻题“《三十六国音》，诸
天玉文。上栖紫鹅、凤鸾、白雀、朱鹗、鶤鸡、灵鹄、赤鸟、青
鹊；下则飞禽游兽，与昆仑同生，初无死耗。但《元文宝
经》隐书古字，有千二百亿万言，在元圃之上，积石之
阴，仙人有九万人，皆停散于灵山。学者恒诵诸天内
音、外国三十六音、地下九垒之音，九年仙人自当降
送灵山之神奇。三十六年得乘五色云舆，上登昆仑
之山也。”

王文禄《补衍天地终始》篇：“天地终始，谓一大劫。劫坏
时火灾将起，天久不雨，所种不生，依山泉源四大𫘝
河悉竭。久后有大黑风暴起，吹使海水两披。取日宫
置须弥山半，安日道中，七日轮次第现出。一日出百
草树木，一时凋落；二日出四大海水渐涸；三日出四
大海水转消；四日出四大海水浅，阿耨达池竭；五日”
出，四大海水竭尽；六日出，大地烟生火起，从须弥山
至三千大千刹土，靡不悉烧；七日出，大地，须弥山崩
坏洞然，诸宝爆裂，焰震动至梵天，尽成灰墨。此名器
世间。

已坏满二十中劫坏已，复二十中劫住。过七火灾已，
从此生《水界》起，坏器世间，如水消盐，此水界与器世
间一时俱没，没已复二十中劫住，过七水灾已，复七
水灾，从此生《风界》起，坏器世间，如风干支节复消尽，
此《风界》与器世间已坏。

坏劫，后名“空劫”，经无量久。劫欲成时火自灭，起大重
云，注大洪雨，滴如车轮。复经无量时雨止，水聚从下，
水轮涌沸，水上腾漂浸决遍满梵天，四风轮所住持，
水渐退下。尔时四大风起欻然飘击，吹彼水聚混乱
不停，水中自生大沫聚，大风吹沫掷置空中，从上造
梵天宫七宝间成，水更退下湛然停住。四方浮沫水
上，深厚周阔，大风吹沫复造须弥山，又吹沫四面散
掷造四大洲，八万小洲并馀大山，周匝安置。尔时大
暗，有大黑风吹大水聚底漂出日月，置须弥山半安
日道中，绕须弥山洞照四方，炙退水湿。又大风吹掘
大地渐深入，置大水聚为四大海，是故风界吹起，火
界蒸炼，地界坚实。

四千五百六十年，为一大元数之终。四百五十六年
为一小元数之终。阳厄五，阴厄四，阳为旱，阴为水。初
入元百六年有厄，故曰“阳九百六之会。”

天地久矣，曷经历之？曷言之？传之也？曰：神圣心具，六
通洞见，无始不闻。昆明劫灰，西域至人能知耶？乌可
泥目睫之近，而并废万劫之变也。